Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom

Sp. zn. : Pv 344/12/3304	Nové Mesto nad Váhom, 5.12.2012
EEČ : 2-24-112-2012

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov účinného do 30.09.2012

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako štatutárny zástupca spoločnosti XXXXX s.r.o., so sídlom XXXXX, IČO: XXXXX, v mieste sídla spoločnosti zrazil v zmysle § 128 ods. 1 písm. a), ods. 2 písm. a), ods. 3 písm. a), ods. 10 písm. a) zákona č. 461/2003 Z.z. poistné pozostávajúce z nemocenského poistenia, starobného poistenia a starobného dôchodkového sporenia, invalidného poistenie, poistenia v nezamestnanosti,  
-	za obdobie október 2007 (splatný dňa 30.11.2008) za 10 zamestnancov spoločnosti vo výške 550,95,-Eur,
-	za obdobie november 2007 (splatný dňa 31.12.2008) za 11 zamestnancov spoločnosti vo výške 606,91,-Eur,
-	za obdobie január 2008 (splatný dňa 29.02.2008) za 9 zamestnancov spoločnosti vo výške 537,90,-Eur,
-	za obdobie apríl 2008 (splatný dňa 02.06.2008) za 9 zamestnancov spoločnosti vo výške 586,86,-Eur,
-	za obdobie máj 2008 (splatný dňa 30.06.2008) za 9 zamestnancov spoločnosti vo výške 573,32,-Eur,
-	za obdobie jún 2008 (splatný dňa 31.07.2008) za 12 zamestnancov spoločnosti vo výške 648,80,-Eur,
-	za obdobie júl 2008 (splatný dňa 02.09.2008) za 11 zamestnancov spoločnosti vo výške 652,42,-Eur,
-	za obdobie august 2008 (splatný dňa 30.09.2008) za 10 zamestnancov spoločnosti vo výške 658,60,-Eur,
-	za obdobie september 2008 (splatný dňa 31.10.2008) za 12 zamestnancov spoločnosti vo výške 713,80,-Eur,
-	za obdobie október 2008 (splatný dňa 01.12.2008) za 12 zamestnancov spoločnosti vo výške 768,90,-Eur,
-	za obdobie november 2008 (splatný dňa 31.12.2008) za 12 zamestnancov spoločnosti vo výške 703,91,-Eur,
-	za obdobie december 2008 (splatný dňa 02.02.2009) za 12 zamestnancov spoločnosti vo výške 688,70,-Eur,
-	za obdobie január 2009 (splatný dňa 02.03.2009) za 13 zamestnancov spoločnosti vo výške 685,60,-Eur,       
-	za obdobie február 2009 (splatný dňa 31.03.2009) za 12 zamestnancov spoločnosti vo výške 636,30,-Eur,
-	za obdobie marec 2009 (splatný dňa 30.04.2009) za 12 zamestnancov spoločnosti vo výške 585,-Eur,
-	za obdobie apríl 2009 (splatný dňa 01.06.2009) za 10 zamestnancov spoločnosti vo výške 81-Eur,
-	za obdobie máj 2009 (splatný dňa 30.06.2009) za 1 zamestnancov spoločnosti vo výške 1,50,-Eur,

a toto do doby uvedených splatností a ani doposiaľ nedoviedol na účet Sociálnej poisťovni, pobočka Trenčín, ku dňu 13.06.2011 v celkovej výške 9.680,47,-Eur, čím neodviedol určenému príjemcovi splatné nemocenské, starobné poistenie a starobné dôchodkové sporenie, invalidné poistenie a poistenie v nezamestnanosti v úmysle zadovážiť sebe alebo inému neoprávnený prospech, pričom spoločnosť XXXXX s.r.o., disponovala v dobe splatnosti podľa jednotlivých mesiacov finančnými prostriedkami v plnej výške zrazeného poistného,

lebo zanikla trestnosť činu
Odôvodnenie:
	Vyšetrovateľ OR PZ v Novom Meste nad Váhom, Odboru kriminálnej polície, Oddelenia ekonomickej kriminality Nové Mesto nad Váhom, uznesením sp. zn. ORP-146/OEK-NM-2011 zo dňa 14.08.2012 podľa § 206 ods. 1 Trestného poriadku vzniesol obvinenie osobe XXXXX, nar. XXXXX v Trenčíne, pre zločin neodvedenia dane a poistného podľa § 277 ods. 1, ods. 2 písm. b) Trestného zákona, ktorého sa mal dopustiť na skutkovom základe uvedenom v skutkovej vete tohto uznesenia. 

	V priebehu prípravného konania boli k veci vypočutí  obvinený XXXXX, svedok-poškodený XXXXX, do vyšetrovacieho spisu boli zabezpečené príslušné listinné materiály zo Sociálnej poisťovne, pobočka Trenčín, a bol vypracovaný znalecký posudok z odboru ekonómia a manažment, odvetvie účtovníctvo a daňovníctvo.

	Ako vyplýva z výpovede svedka-poškodeného zo dňa 27.08.2012, Sociána poisťovňa evidovala pohľadávku voči  obvinenému  vo výške 9.680,47 EUR, ktorá vznikla z titulu neplnenia si odvodových povinností za svojich zamestnancov spoločnosti XXXXX s.r.o., ktorej štatutárny zástupcom je obvinený, za príslušné obdobie špecifikované aj v skutkovej vete tohto uznesenia.

	Zo záverov znaleckého posudku č. 14/2012 zo dňa 12.08.2012 vypracovaného XXXXX, znalcom v obore ekonómia a manažment, odvetvie účtovníctvo a daňovníctvo, okrem iného vyplýva, že spoločnosť  XXXXX s.r.o., disponovala v dobe splatnosti podľa jednotlivých mesiacov finančnými prostriedkami v plnej výške z hrubej mzdy jednotlivých zamestnancov zrazeného poistného, a aj po úhrade odvodov by spoločnosti zostali voľné peňažné prostriedky na úhradu potrieb spoločnosti, pričom voľné finančné prostriedky spoločnosť použila na úhradu dodávateľských faktúr, úhradu miezd zamestnancov, leasingové splátky, na kúpu stravných lístkov pre zamestnancov, nákup PHM, opravy a udržiavanie, nákup kancelárskych potrieb, poštovné, drobný nákup.

	Dňa 14.11.2012 obvinený hotovostným prevodom uhradil dlžné poistné Sociálnej poisťovni, pobočka Trenčín, spolu vo výške 4.197,21 EUR.

	Z výpovede svedka-poškodeného zo dňa 19.11.2012 vyplynulo, že obvinený ešte dňa 04.10.2012 uhradil dlžné poistné Sociálnej poisťovni, pobočka Trenčín, v celkovej sume 4.320,40 EUR, pričom k dnešnému dňu dlhuje na poistnom ešte sumu vo výške 1.157,56 EUR. 

	Pri záverečnom preštudovaní spisového materiálu dňa 27.11.2012 obvinený uviedol, že uhradil poškodenej Sociálnej poisťovni, pobočka Trenčín, dlžnú sumu spolu vo výške 9.680,47 EUR, pričom o poslednej úhrade dlžnej sumy spolu vo výške 1.157,86 EUR zo dňa 26.11.2012 predložil aj príjmové pokladničné doklady od Sociálnej poisťovne, pobočka Trenčín, ktoré sú súčasťou spisového materiálu. 

	Správa zo Sociálnej poisťovne zo dňa 29.11.2012 potvrdzuje, že dňa 26.11.2012 spoločnosť XXXXX s.r.o. hotovostným prevodom uhradila zostatok dlžného poistného za obdobie mesiacov november 2007 v sume 606,91 EUR a október 2007 v sume 550,95 EUR, spolu vo výške 1.157,86 EUR, pričom Sociálna poisťovňa, pobočka Trenčín si týmto neuplatňuje nahradiť spôsobenú škodu, tak ako bolo uvedené v zápisnici o výsluchu svedka-poškodeného zo dňa 19.11.2012.

	Podľa § 215 ods. 1 písm. h) Trestného poriadku, prokurátor zastaví trestné stíhanie, ak trestnosť činu zanikla.

	Z ustanovenia § 86 písm. e) Trestného zákona vyplýva, že trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

	Z vyššie citovaného vyplýva, že obvinený si splnil svoju povinnosť ešte pred samotným skončením vyšetrovania. 

	S poukazom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Matej Izakovič
prokurátor